
A mesterséges intelligencia szerepe az elektronikus ügyintézési szolgáltatásokban

Az információs társadalom fejlődése, az elektronikus közigazgatás modernizációja, a mesterséges intelligencia térnyerése és az egyre növekvő felhasználói igények megkövetelik az elektronikus szolgáltatások folyamatos fejlesztését. Az elektronikus ügyintézésben is egyre nagyobb szerepet kap a mesterséges intelligencia használata. A technológia segítségével egyre több közigazgatási szolgáltatás valósítható meg hatékonyan elektronikus úton, elősegítve a folyamatok ügyfélbarát megvalósítását. Az online ügyintézést is segítő chatrobot, arcképes azonosítás, valamint mesterséges intelligenciával támogatott ügyintézési pontok (ún. „MIA Pontok”) napjaink fontos fejlesztései ezen a területen.
Kutatásomban kvantitatív fókusszal, kérdőíves kutatás segítségével vizsgálom a mesterséges intelligencia mint technológia általános felhasználását, a technológia elfogadottságát, valamint a hazai elektronikus közigazgatásban betöltött szerepét felhasználói szemszögből. Az adatgyűjtés 2024. április és június között valósult meg. A felmérés kitért a mesterséges intelligencia használatával kapcsolatos elégedettség mérése mellett a technológiai adaptációra való hajlandóságra, valamint az elektronikus ügyintézésben megjelenő MI által támogatott szolgáltatások használatára és az azokkal való elégedettségre. A kérdőívet 335 fő töltötte ki.
Az eredmények szignifikáns különbségeket mutatnak a technológiák elfogadására való hajlandóságban és a válaszadók online aktivitásaiban nem, életkor és iskolai végzettség szerint. 
A mesterséges intelligenciáról és a chatrobotokról általában a fiatalabbaknak van jobb véleménye. 
A MIA chatrobot és a MIA Pontok értékelése magas korrelációt mutat egymással és a chatrobotok általános értékelésével. Az elektronikus közigazgatás megítélése változó az életkor függvényében, a legfiatalabb válaszadók mellett az idősebbek is magas elégedettséget mutatnak. 
A technológia-elfogadás alapján három klasztert mint jellemző véleménymintát lehetett kialakítani: óvatosak, bátor felhasználók és lemaradók.
 



